Til: Årsmøtet til JF-P

Fra: Seksjonsstyret

Dato: 7. september 2018

**Sak 5 a: Etablering av elektroniske valg**

Det er i dag svært enkelt å organisere valg som gir alle Juristforbundets medlemmer en lik mulighet til å utøve en reell stemmerett ved valg i forbundet. Det bør være en grunnleggende og selvfølgelig demokratisk rettighet, som vi som forbund bør tilstrebe å gi medlemmene.

Som profesjonsforbund, med en rekke tariffavtaler, er det viktig at Juristforbundet sikrer at beslutningstakere, bl.a. i tarifforhandlinger, har et tydelig mandat, forankret i medlemsmassen som omfattes av tariffavtalen. Elektronisk valg til ulike verv vil sikre en slik forankring.

Juristforbundet har er tilsluttet Akademikerne og det idégrunnlaget Akademikerne er tuftet på, der kan vil lese:

«Akademikerne vil særlig arbeide for: en lønnspolitikk som fremmer desentralisert og markedsbasert lønnsdannelse, med differensiering ut fra utdannelse, kompetanse, kunnskap, innsats og ansvar og at det gjennom kollektive avtaler sikres uttelling for utdanning og kompetanse, både med hensyn til begynnerlønn og for den videre karriereutvikling».Når Juristforbundet derfor aktivt skal jobbe mot sentraliserte lønnsoppgjør med automatiske lønnsopprykk, er det helt nødvendig at våre tillitsvalgte har et solid mandat og stor legitimitet for de løsninger som forhandles frem, og at valg av tillitsvalgte skjer gjennom åpne nominasjonsprosesser og hemmelige valg, der alle som omfattes av tariffavtalen har mulighet til å la sin stemme bli hørt.

Det foreslås at det inntas en generell bestemmelse i forbundets sentrale vedtekter om at alle personvalg til verv i organer som omfatter mer enn 20 medlemmer, eller hvor medlemmene som har stemmerett ved det aktuelle valget er spredt på flere geografiske lokasjoner, skal gjennomføres som elektronisk avstemming etter retningslinjer fastsatt av Hovedstyret.

Forslaget innebærer endring av eksisterende vedtekter, og må fremmes som en vedtektsak. Følgende tekst foreslås inntatt i forbundets sentrale vedtekter:

**Innstilling**

«Alle personvalg til verv i organer som omfatter mer enn 20 medlemmer, eller der medlemmene er spredt på flere geografiske lokasjoner, skal gjennomføres som elektroniske valg etter retningslinjer fastsatt av Hovedstyret.»